Poskantoor wil salarisse snoei, maar hoof spog met miljoeneArgieffoto (Foto: Maroela Media) Die Demokratiese Alliansie het betroubaar verneem dat die Suid-Afrikaanse Poskantoor van voornemens is om personeel se salarisse van volgende maand af met tot 40% te besnoei. “Dit gebeur terwyl hulle steeds personeel se mediese fonds en pensioengeldbydraes plunder,” sê Dianne Kohler Barnard, die DA se skaduminister oor kommunikasie. Mediesefondsvoordele is weer teruggetrek vir personeel en pensionarisse weens niebetaling – ondanks die feit dat die geld maandeliks van die personeellede verhaal word. “Dit is ook ondanks die bestuur se versekering aan die portefeuljekomitee oor kommunikasie dat hulle dinge sal omkeer. Ons het ook te hore gekom dat die huidige uitvoerende hoof vandag byna R4 miljoen per jaar verdien – dit is byna twee keer so veel as haar voorganger in 2020.” Sy verdien R3,9 miljoen per jaar en nie-uitvoerende raadslede ontvang jaarliks altesaam R2,7 miljoen. Daar is verder aan die DA onthul dat die Poskantoor tot dusver vanjaar verliese van R2,3 miljard gely het, terwyl die Posbank steeds R3,2 miljard geskuld word. “In ŉ poging om kostes te besnoei oorweeg die bestuur om personeel se werksure te verminder – met ander woorde om hul salarisse te verklein.” Volgens die voorstel sal skofwerkers, wat vyf dae per week werk, slegs drie dae per week werk. Diegene wat ses dae per week werk, sal slegs vier dae per week werk. “Dit kom neer op ŉ verstommende 40% daling in bruto salarisbetalings,” sê Kholer Barnard. “Dit is niks meer of minder as konstruktiewe afdanking nie. As só kriminele besluit voortgaan, sal die DA dit by die openbare beskermer, die KVBA, en die departement van arbeid aanmeld. Ek word intussen ingelig dat die Valke se ondersoek oor die niebetaling van personeel se bydraes aan mediese fondse, pensioenfondse en die WVF in ŉ gevorderde stadium is.”